b'\n_START_ARTICLE_\nKlooriheksidiini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nKlooriheksidiini on huoneenl\xc3\xa4mp\xc3\xb6tilassa kiteist\xc3\xa4 ainetta ja se liukenee veteen vain hieman. Klooriheksidiinill\xc3\xa4 on bakteerien kasvua est\xc3\xa4vi\xc3\xa4 ominaisuuksia ja ne johtuvat siit\xc3\xa4, ett\xc3\xa4 se sitoutuu bakteerien solusein\xc3\xa4\xc3\xa4n, jolloin se heikent\xc3\xa4\xc3\xa4 solusein\xc3\xa4\xc3\xa4. Yhdiste vaikuttaa sek\xc3\xa4 grampositiivisiin ett\xc3\xa4 gramnegatiivisiin bakteereihin. Klooriheksidiini\xc3\xa4 k\xc3\xa4ytet\xc3\xa4\xc3\xa4n erityisesti antibakteerisissa suuvesiss\xc3\xa4. Suomessa sit\xc3\xa4 saa ainoastaan hammasl\xc3\xa4\xc3\xa4k\xc3\xa4rin reseptill\xc3\xa4 ja sit\xc3\xa4 suositellaan l\xc3\xa4hinn\xc3\xa4 proteeseja k\xc3\xa4ytt\xc3\xa4ville suun tulehdusten hoitamiseksi tai hammaskirurgian j\xc3\xa4lkeen. Haittavaikutuksina voi ilmet\xc3\xa4 hampaiden v\xc3\xa4rivirheit\xc3\xa4 ja makuaistih\xc3\xa4iri\xc3\xb6it\xc3\xa4. Klooriheksidiini\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s ihon ja l\xc3\xa4\xc3\xa4ketieteellisten laitteiden desinfiointiin. Useimmiten klooriheksidiini\xc3\xa4 k\xc3\xa4ytet\xc3\xa4\xc3\xa4n paremmin veteen liukenevana glukonaattisuolana.'